Yir 25
Läär kɛ pɛc nath kä Bɛ̈-bi-lɔn
1
Cu ruac Kuɔth Nhial ben kä Yir-mɛ-yaa kɛ kui̱ ji̱ Juda diaal kɛ ŋuaan runi ruëc Yɛ-ɣo-ya-kim gat Yo-ci-yaa kuäär Juda (min la jio̱l runä ruëc Nɛ-bu-kad-nɛ-dhar kuäär Bɛ̈-bi-lɔn), 
2
mëë cu Yir-mɛ-yaa jɛ la̱t ji̱ Juda diaal kɛnɛ ji̱ Jɛ-ru-tha-lɛm i̱, 
3
“Kɛ run ti jiɛn da̱ŋ rɛw wi̱cdɛ diɔ̱k, nikɛ wäl diɔ̱k runi ruëc Yo-ci-yaa gat Am-on kuäär Juda, amäni walɛ, cu ruac Kuɔth Nhial ben kä ɣä kä cä jɛ la̱t yɛ gua̱thni diaal, duundɛ ɣöö /ken yɛn ɛ liŋ. 
4
Kä /ken yɛn ɛ tit, cäŋ ni min jäk Kuoth Nhial yɛ kä ja̱a̱ŋkɛ ni go̱o̱k gua̱thni diaal wëë i̱, 
5
‘Rietdɛ rɔ̱ ɛn täämɛ, ɛ ram ɔ rɔ ri̱t kä dupkɛ kɛnɛ lätkɛ tin jiäk, kä ciaŋɛ ni mun ëë ci Kuoth Nhial jɛ ka̱m yɛ kɛ guurikun ni wal amäni cäŋ kɛl. 
6
Kä /cuarɛ guur ni kuth kɔ̱kiɛn kä /cuarɛ kɛ pal, kä /cuarɛ ɣä jak kä gak kɛ lät tetnikun. Kɛ ɣöö /cä yɛ bi lɛ moc kɛ riɛk.’ 
7
Kä cuarɛ ŋot /ci yɛn ɣä liŋ, cuarɛ jak ni ɣä kä gak kɛ lät tetnikun, kä cuarɛ nöŋ ni rɔ̱ riɛk.”
8
Kɛ kui̱ ɛmɔ, cu Kuoth Nhial wee i̱, “Kɛ ɣöö /ken yɛn rieet kä luɔ̱th, 
9
ɣän bä thuk duëli kuec caam diaal kɛnɛ Nɛ-bu-kad-nɛ-dhar kuäär Bɛ̈-bi-lɔn jäk kä ja̱ŋdä, bi kɛ mun ɛmɛ kɛnɛ ji̱kɛ ben mak, kɛ döör diaal tin te thiekä. Ɣän bä kɛ däk ni kɛn diaal, kä bä kɛ jak kä riɛk, kä bɛ nëën gäy, bi kɛ da̱k amäni cäŋ kɛl. 
10
Kä ɣän bä tɛ̈th lɔaac woc rɛydiɛn, kä bɛ thil tɛ̈th lɔaac kuën, kä bɛ thil bɛl ti ba guär kä bɛ thil liɛth kɛ kui̱ lɛmbärä. 
11
Kä ɛn wec ɛ mi kɛɛliw bɛ da̱k a ba day, kä kɛn nɛy ti̱ti̱ bi kɛn a kuaany kua̱r Bɛ̈-bi-lɔn kɛ run ti jiɛn bärɔw. 
12
Kä kɛ kɔr kä mi wä run ti jiɛn bärɔw wä thuɔ̱k, ɣän bä kuäär Bɛ̈-bi-lɔn kɛnɛ do̱r ɛmɔ kɛ ro̱l ji̱ Kɛ̈l-da-ya duäc kɛ kui̱ jiäknikiɛn, kɛ ɣöö ca mun jak kä däk amäni cäŋ kɛl. 
13
Ɣän bä tin diaal tin cä lat kɛ kui̱ wec ɛmɛ nööŋ thi̱n, kɛn tin diaal tin te rɛy buɔk ɛmɛ, tin ci Yir-mɛ-yaa kɛ lat kɛ kui̱ dööri diaal. 
14
Kɛn pua̱nykiɛn bi kɛn a kuaany dööri ti ŋuan kɛnɛ kua̱r tin di̱t, ɣän bä kɛ culikä ce̱tnikɛ ciɛŋkiɛn kɛnɛ lät tetnikiɛn.”
Luk Kuɔth kɛ döör
15
Kä nɛmɛ ɛ min ci Kuoth Nhial ni Kuoth I-thɛ-rɛl ɛ la̱r ɣä i̱, “Käni liɛɛr kɔŋä gaakdä nɛmɛ tetädä, kä a jɛ math kɛ ɛ döör diaal tin cä ji̱ jäk kä kɛ. 
16
Mi wä kɛ jɛ math bikɛ yɔ̱ŋ kɛ kui̱ köör in cä jäk kä rɛydiɛn.”
17
Kä cua̱ liɛɛr ka̱n tetdä Kuɔth Nhial, kä cua̱ döör diaal tin cɛ ɣä jäk kä thi̱n jak kä math kɛ jɛ. 
18
Kä cua Jɛ-ru-tha-lɛm kɛnɛ wi̱i̱ Juda kɛ kua̱rkɛ kɛnɛ bööthkɛ däk, kä cua kɛ jak kä day kä ci kɛn a cäät amäni walɛ. 
19
Kä cu kuäär I-jëp ni Pɛro kɛnɛ ji̱ kɔarɛ kɛ bööthkɛ kɛ nɛɛkɛ diaal, 
20
kɛ jur diaal tin cieŋ rɛydiɛn, kɛ kua̱r rööl udh diaal, kɛ kua̱r rööl Pi-li-thɛt diaal (Ac-kɛ-lon, Gadha, Ɛk-ron, kɛ duɔth ji̱ Ac-dod). 
21
Kɛ ji̱ Ɛ-dɔm kɛnɛ ji̱ Mo-ab, kɛ gaat Am-on. 
22
Kɛ kua̱r Dhor diaal, kɛ kua̱r Dhi-don diaal, kɛ ji̱ wec kiɛɛr diaal tin te kui̱c bar. 
23
Kɛ Dɛ-dan kɛnɛ Teemɔ kɛ Buudh, kɛ nɛy diaal tin ca mi̱em wuɔ̱thnikiɛn gek. 
24
Kɛ kua̱r Ä-rab-ya diaal, kɛ kua̱r nɛɛni diaal tin ca rɔ liɔm, tin cieŋ rɛy dɔaar. 
25
Kɛ kua̱r Dhim-ri diaal, kɛ kua̱r Ee-lam diaal, kɛ kua̱r Ma-day diaal, 
26
kɛ kua̱r kuec caam diaal tin na̱n kɛnɛ tin thia̱k, ni kɛ̈l kɛ̈ɛ̈li, kɛ nɛy diaal tin cieŋ wi̱i̱ muɔ̱ɔ̱n. Kä kɛ kɔriɛn bi kuäär Bɛ̈-bi-lɔn ɛ math.
27
Kä cu Kuoth Nhial in la Ruey Ɣɔaa ni Kuoth I-thɛ-rɛl wee i̱, “Bi kɛ la̱t nɛmɛ i̱, ‘Ma̱thɛ, a bia yɔ̱ŋ kä bia ŋɔk, piɛkɛ rɔ kä /cia rɔ bi jiɛc kɛ kui̱ köör in ja̱kä kä rɛydun.’
28
“Kä mi ci kɛnɛ lo̱k ɛn ɣöö ba liɛɛr ka̱n tetkädu kɛ ɣöö dëë jɛ math, bi kɛ jiök ɛn ɣöö ci Kuoth Nhial in la Ruey Ɣɔaa wee i̱, ‘Bia jɛ math! 
29
Kɛ ɣöö cä jɛ tok kɛ mi la̱tdä jiäk ɛn wi̱c in cɔalkɛ kɛ ciötdä, kä ɛ yɛn i̱ dɔ̱ŋ bia kään a /ka̱n yɛ tɔ̱ŋ? /Ci yɛn bi wä a /ka̱n duäc, kɛ ɣöö ja̱kä ko̱r kä ji̱ wec muɔ̱ɔ̱n diaal, ruac ni ɣän Kuoth Nhial.’
30
“Kä täämɛ bi kɛn diaal la̱t rieet go̱o̱kä ti̱ti̱ kɛ kui̱diɛn wi̱i̱ i̱,
‘Bi Kuoth Nhial rɔal ni nhial,
bi jɔwdɛ päl ni guäth
cieŋädɛ,
bɛ ma̱a̱r ɛlɔ̱ŋ kɛ kui̱ muɔ̱ɔ̱ndɛ,
jɛn bɛ rɔal ce̱tnikɛ nɛy
tin la dɛy wal a kɔakɛ,
kɛ kui̱ gaakdɛ kɛ ji̱ wec
muɔ̱ɔ̱n diaal.
31
Kä bi jɔw päl ni peek ɣɔaa,
kɛ ɣöö bi Kuoth Nhial go̱o̱ny
nööŋ kɛ kui̱ dööri.
Bɛ nɛy diaal luk
kä bɛ ji̱ dueeri näk,’
ruac ni ɣän Kuoth Nhial.
32
“Kä cu Kuoth Nhial in la
Ruey Ɣɔaa nɛmɛ lar wëë i̱,
‘Riɛk a bëëni bɛ wä
kä do̱rɔ kɛnɛ do̱rɔ,
kä thul mi di̱i̱t a bëëni
pekni ɣɔaa!’
33
“Kä kɛn nɛy tin ba näk ɛ Kuoth Nhial ɛn cäŋ ɛmɔ, bikɛ te gua̱thni diaal a känɛ jɛ ni peek ɣɔaa bi mäni pek in dɔ̱ŋ. Kä /ca naath bi par kiɛ ba kɛ ma̱a̱t kiɛ ba kɛ kony. Bi ka ni di̱r wi̱c muɔ̱ɔ̱n.
34
Wieeɛ lö yiëën deet,
dalɛ rɔ rɛy ŋɛthä
lö bööth deet,
kɛ ɣöö ci gua̱th in ba näk
ni yɛ cop,
bia pɛ̈ɛ̈n ce̱tnikɛ mɛ̈ɛ̈k kuakni.
35
Kä bɛ thil gua̱a̱th mi bar yiëën
deet rɔ̱ thi̱n,
kä bɛ thil gua̱a̱th mi bi
bööth deet rɔ lɛ̱̈ny thi̱n.
36
Liŋ wiee yiëëni deet,
kɛnɛ lul bööthni deet!
Kɛ ɣöö yär Kuoth Nhial gua̱th
la̱k deetkiɛn.
37
Kä gua̱th malä ciɛŋädiɛn ba day,
kɛ kui̱ gaak Kuɔth Nhial.
38
Bi kɛn kɛ ba̱ny piny ce̱tnikɛ
lony mi bäny duelɛ piny,
kɛ ɣöö ci wecdiɛn te
ni lutdä,
kɛ kui̱ nɛɛni tin ciaŋkɛ kɛ a jiäk,
kɛnɛ kui̱ gaak Kuɔth Nhial.”
